Ford Focus (2010)
Ford Focus III (2010–)

Kolmannen sukupolven Focus esiteltiin tammikuussa 2010 Detroitin autonäyttelyssä. Farmarimalli esiteltiin kuukautta myöhemmin Geneven autonäyttelyssä. Uutta Focusta myytiin samanlaisena koko maailmassa. Kolmiovinen korimalli jäi kokonaan pois valikoimasta.
Vuoden 2012 Euro NCAP -kolaritestistä Focus sai tulokseksi täydet viisi tähteä.
Focukseen esiteltiin täysin uudet 1,0- (100/125 hv) ja 1,6- (150/182 hv) litraiset EcoBoost-moottorit. Tarjolla oli alkuvaiheessa myös 1,6-litrainen (85/105/125 hv) Duratec, joka oli perua edellisestä sukupolvesta. Dieselit olivat aluksi 1,6- (95/115 hv) ja 2,0- (140/163 hv) litraiset Duratorq TDCi:t.
Frankfurtin autonäyttelyssä syksyllä 2011 esitellyssä ST-mallissa oli nyt 2,0-litrainen EcoBoost-moottori edellisen sukupolven 2,5-litraisen sijaan. Kyseisen moottorin teho Focus ST:ssä on 250 hevosvoimaa ja vääntö 360 newtonmetriä. Voimansiirtona on Getragin kuusivaihteinen manuaalivaihteisto. Vuoden 2014 kasvojenkohotuksen jälkeen Focus ST:hen oli ensimmäistä kertaa saatavilla dieselmoottori, 185-hevosvoimainen 2,0 TDCi, joka on optimoitu tuottamaan ST:n tasoisen suorituskyvyn, mutta on samaan aikaan polttoainetehokas ja siksi käytännöllinen myös päivittäiseen ajoon. Viisiovisen lisäksi ST:tä valmistettiin myös farmarina ensimmäistä kertaa Focuksen historiassa.
Vuonna 2015 esitelty RS oli nyt nelivetoinen ja siinä on 2,3-litrainen turboahdettu EcoBoost-bensiinimoottori, jossa on 345 hevosvoimaa tehoa ja 470 newtonmetriä vääntöä. Samaa moottoria käytetään myös Ford Mustangissa. Sopeutuva nelivetojärjestelmä tarkkailee ajo-olosuhteita sata kertaa sekunnissa ja säätää voimanjakoa etu- ja taka-akseleiden välillä. Lisäksi takatasauspyörästö säätää erikseen voimaa takapyörien välillä ja voi jakaa sitä suhteessa 0/100 vasemman ja oikean pyörän välille.
Marraskuussa 2014 autoon tuli uusi konepelti, puskuri ja etusäleikkö. Ajovalot olivat aiempaa kapeammat ja sumuvalot saivat pitkulaisen muodon. Uudelleen suunniteltu keskikonsolin säilytystila oli aiempaa tilavampi ja siihen on yhdistetty liukuva käsinoja. Moottorivalikoiman uutuus oli polttoainetehokas 1,5 litran EcoBoost-bensiinimoottori, jonka sai 150- tai 182-hevosvoimaisena versiona kuusivaihteisella manuaalivaihteistolla varustettuna. Automaattivaihteisto tuli saataville vuoden 2015 alussa. Toinen uusi moottori oli 1,5-litrainen TDCi-dieselmoottori (95/120 hv). Paranneltu 2,0-litrainen TDCi oli aiempaa tehokkaampi, vääntää paremmin ja on myös polttoainetaloudellisempi.
Perusvarustetaso Trendiin sisältyi kuusi turvatyynyä, ESP, ajotietokone, manuaali-ilmastointi, sähköikkunat edessä, kuljettajan istuimen ristiseläntuen manuaalinen säätö, nahkaverhoiltu ohjauspyörä ja vaihteenvalitsimen nuppi, lämmitettävät etuistuimet ja vakionopeudensäädin.
Titaniumissa oli lisäksi automaatti-ilmastointi, nahkaverhoiltu käsijarrukahva, premium-keskikonsoli, avaimeton käynnistys, alumiiniset kynnyslevyt, LED-sisävalaistus, lämmitettävä tuulilasi, sähköikkunat takana, tuulilasinpyyhinten sadetunnistin, Bluetooth-järjestelmä ääniohjauksella sekä kahdeksantuumainen kosketusnäyttö Ford SYNC 2 -käyttöjärjestelmällä.
Titanium Businessin varustukseen kuului Titaniumin lisäksi osittain nahkaverhoillut istuimet, bi-xenon-ajovalot, LED-päiväajovalot, 17 tuuman kevytmetallivanteet ja kuljettajan istuimen sähkötoiminen säätö.